b"\n_START_ARTICLE_\nTakeda S\xc5\x8dkaku\n_START_SECTION_\nBiografia\n_START_PARAGRAPH_\nTakeda S\xc5\x8dkaku va n\xc3\xa9ixer l'any 1859 a una vila de la regi\xc3\xb3 d'Aizu (avui en dia dins del Districte de Kawanuma a la Prefectura de Fukushima) en els darrers anys del Shogunat Tokugawa. Sent infant va rebre les ensenyances del seu pare, el samurai Takeda Sokichi, cap del clan. Del 1875 al 1898 va continuar la seva formaci\xc3\xb3 a Oshiki Uchi, amb el tamb\xc3\xa9 samurai Saig\xc5\x8d Tanomo._NEWLINE_Aquest darrer va aconsellar S\xc5\x8dkaku de fer con\xc3\xa8ixer les t\xc3\xa8cniques del clan Aizu a altres persones, cosa que aquest va fer i des d'aleshores es va posar a ensenyar a trav\xc3\xa9s de tot el Jap\xc3\xb3. S\xc5\x8dkaku va anomenar el seu art Daito (nom del castell d'on eren originaris els Aizu), seguit del terme aiki (concepte filos\xc3\xb2fic que vol dir 'unificaci\xc3\xb3') i de j\xc5\xabjutsu (t\xc3\xa8cnica de combat a mans nues), el que va donar dait\xc5\x8dry\xc5\xab aikij\xc5\xabjutsu. _NEWLINE_D'entre els milers de deixebles que va tenir destaca Morihei Ueshiba, el futur fundador de l'aikido. Ueshiba va con\xc3\xa8ixer Takeda a Hokkaid\xc5\x8d el 1915 i va esdevenir el seu deixeble-assistent, rebent, el 1922, el diploma oficial de mestre de dait\xc5\x8dry\xc5\xab aikij\xc5\xabjutsu._NEWLINE_Takeda S\xc5\x8dkaku va morir el 1943, amb 83 anys, deixant la seva escola a c\xc3\xa0rrec del seu fill Tokimune Takeda (1916-1993)."